Τα ίδια και τα ίδια από τον Παναθηναϊκό…



Μια βδομάδα μετά την εξαιρετική εμφάνιση και τη μεγάλη νίκη επί του Ολυμπιακού, οι «πράσινοι» εμφανίστηκαν ξανά αγνώριστοι και αδιόρθωτοι σε εκτός έδρας παιχνίδι τους, χάνοντας 1-0 από τον ψυχωμένο Αστέρα στην Τρίπολη, με τους Αρκάδες να ξεραίνουν, μετά την ΑΕΚ, ακόμη έναν «μεγάλο» στο «Θ. Κολοκοτρώνης». Είναι χαρακτηριστικό πως έφτασαν τους εννέα βαθμούς, με τους έξι να τους έχουν κατακτήσει απέναντι στις δύο αθηναϊκές ομάδες!



«Χρυσός» σκόρερ για τους γηπεδούχους, ο Μουνάφο, στο 86', με τον Αργεντινό να κάνει μεγάλο ματς για την ομάδα του Σάββα Παντελίδη!



Πλέον, το «τριφύλλι» μετράει -στη Σούπερ Λίγκα- πέντε αγώνες μακριά από τη Λεωφόρο, με τρεις ήττες και δύο ισοπαλίες, «γκρεμίζοντας», ουσιαστικά, ό,τι χτίζει στο «Απόστολος Νικολαΐδης»!



Ένα θέμα, σαφέστατα, που πρέπει να δουλέψει ενόψει της συνέχειας ο Μαρίνος Ουζουνίδης, καθώς ο Παναθηναϊκός χάνει πολύτιμο έδαφος και ενώ βρισκόμαστε, πλέον, στη 10η «στροφή» του πρωταθλήματος.





Απίστευτος και πάλι ο κόσμος των «πράσινων», με περισσότερους από 2000 φίλους τους να δίνουν δυναμικό «παρών» και στην Τρίπολη, αλλά να φεύγουν, τελικά, στεναχωρημένοι…



Νέος «πονοκέφαλος» για τον Ουζουνίδη με τον Κουλιμπαλί , καθώς ο Αφρικανός αποχώρησε με σφίξιμο στη γάμπα στο 41' της αναμέτρησης.



Δείτε εδώ τα επίσημα στιγμιότυπα της Nova από την αναμέτρηση.





Έτσι έπαιξε







Το ματς



Με… συνταγή ντέρμπι «κατέβασε» τον Παναθηναϊκό ο Μαρίνος Ουζουνίδης. Ο Έλληνας τεχνικός του «τριφυλλιού» ξεκίνησε στο «Θ. Κολοκοτρώνης» τους ίδιους 11 που «στρίμωξαν» και, τελικά, νίκησαν τον Ολυμπιακό στη Λεωφόρο, μόνο που, επτά βράδια μετά τη μεγάλη επικράτηση επί του «αιωνίου», το αποτέλεσμα στην Αρκαδία ήταν σχεδόν αποκαρδιωτικό…



Οι «πράσινοι», ναι μεν είχαν τον έλεγχο στο πρώτο 45λεπτο, απέναντι σε έναν προβληματικό Αστέρα Τρίπολης, αλλά δεν μπορούσαν να δημιουργήσουν κινδύνους για τον Αθανασιάδη, ο οποίος πέρασε ένα από τα πιο… χαλαρά 45λεπτα της καριέρας του.





Όπως και ο Βλαχοδήμος, βέβαια, στον αντίποδα, καθώς οι γηπεδούχοι, με εξαίρεση ένα σουτ του Καλτσά (κόντραρε η μπάλα) στο 24' και ακόμη ένα συρτό από τον Τόνσο, στο 29', που δεν ανησύχησαν ιδιαίτερα τον γκολκίπερ του Παναθηναϊκού, δεν… ξεμύτισαν από το μισό γήπεδό τους.



Ουσιαστικά, το πρώτο ημίχρονο είχε μόνο μία καλή στιγμή και αυτή ήταν για τους φιλοξενούμενους. Στο 32', λοιπόν, ο πιο δραστήριος (μαζί με τον Βιγιαφάνιες) παίκτης του γηπέδου μέχρι εκείνο το σημείο, Όσκαρ Χίλιεμαρκ, έβγαλε καταπληκτική μπαλιά, με το εξωτερικό του παπουτσιού, στον Μολίνς, ο οποίος έκανε μια πανέμορφη προβολή με τη μία, στέλνοντας την μπάλα ελάχιστα πάνω από τα δοκάρια του Αθανασιάδη!





Το δεύτερο ημίχρονο είχε, σαφώς, καλύτερη εικόνα, δίχως, πάντως, να… τρίβουμε και τα μάτια μας. Στο 52', πάντως, ο Παναθηναϊκός έχασε την πρώτη, πραγματικά μεγάλη ευκαιρία του, με τον Μολέδο να κάνει «ψαλιδάκι»(!), έπειτα από άστοχη προσπάθεια του Μολίνς, με την μπάλα να κοντράρει, να αλλάζει πορεία και να φεύγει δίπλα από το δοκάρι του Αθανασιάδη!



Στο 65' και με τον ρυθμό να… αγνοείται για αρκετή ώρα, ήρθε η «απάντηση» από πλευράς γηπεδούχων. Ο Γκοντό, λοιπόν, έφυγε ολομόναχος απέναντι από τον Βλαχοδήμο, τον πλάσαρε, αλλά ο τερματοφύλακας του Παναθηναϊκού είπε «όχι», με μία μεγάλη απόκρουση. Επτά λεπτά αργότερα, οι «πράσινοι» απείλησαν εκ νέου, με τη σπουδαιότερη, πιθανότατα, φάση τους στο ματς. Ο Χίλιεμαρκ «σέρβιρε» ακόμη μια ωραία μπαλιά στον Χουλτ, ο τελευταίος έκανε το γύρισμα στον Λουντ, ο οποίος πλάσαρε από τα δύο μέτρα, αλλά πάνω στον γκολκίπερ του Αστέρα!



Και αφού ο Παναθηναϊκός δεν μπορούσε, «χτύπησε» ο Μουναφό, τέσσερα λεπτά πριν το τέλος! Μετά από εκτέλεση κόρνερ του Τόνσο, ο Ιγκλέσιας έκανε την κεφαλιά προς τα πίσω και ο αμαρκάριστος Αργεντινός, με κεφαλιά-ψαράκι, έστειλε την μπάλα στα δίχτυα, δίνοντας τη μεγάλη νίκη στους Αρκάδες!







Οι συνθέσεις των δύο ομάδων



Αστέρας Τρίπολης (Σάββας Παντελίδης): Αθανασιάδης, Γιαννούλης, Τριανταφυλλόπουλος, Πασαλίδης, Κώτσιρας, Κυριακόπουλος (60’ Μαντίντα), Μουνάφο, Ιγκλέσιας, Τόνσο, Καλτσάς (82' Ιγκορ), Δουβίκας (57’ Γκοντό)



Στον πάγκο έμειναν: Τσιφτσής, Ιγκόρ, Σελίν, Τσουκαλάς, Μανιάς



Παναθηναϊκός (Μαρίνος Ουζουνίδης): Βλαχοδήμος, Μολέδο, Κολοβέτσιος, Χουλτ, Κουλιμπαλί (41’ Γιόχανσον), Σιλά, Χίλιεμαρκ (73’ Καμπέσας), Κουρμπέλης, Λουντ, Βιγιαφάνιες (63’ Μουνιέ), Μολίνς



Στον πάγκο έμειναν: Διούδης, Ινσούα, Κουτρουμπής, Άλτμαν



Διαιτητής: Κομίνης (Θεσπρωτίας)

Γήπεδο: «Θ. Κολοκοτρώνης», Τρίπολη



Επιμέλεια: Νίκος Ράλλης